武昌老人說笛歌
作者：劉禹錫
朝代：唐

paragraphs: 武昌老人七十餘，手把庾令相問書。
自言少小學吹笛，早事曹王曾賞激。
往年鎮戍到蘄州，楚山蕭蕭笛竹秋。
當時買材恣搜索，典却身上烏貂裘。
古苔蒼蒼封老節，石上孤生飽風雪。
商聲五音隨指發，水中龍應行雲絕。
曾將黃鶴樓上吹，一聲占盡秋江月。
如今老去語尤遲，音韻高低耳不知。
氣力已微心尚在，時時一曲夢中吹。